DECIZIA COMISIEI
din 18 februarie 2008
de modificare a Deciziei 2006/766/CE cu privire la lista țărilor terțe și a teritoriilor din care se autorizează importurile de produse pescărești, sub orice formă, pentru consumul uman
[notificată cu numărul C(2008) 555]
(Text cu relevanță pentru SEE)
(2008/156/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 11 alineatul (1),
întrucât:
(1)
Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. Articolul 11 din regulamentul respectiv prevede stabilirea unor liste ale țărilor terțe și ale părților din țările terțe din care se autorizează importurile de anumite produse de origine animală și stabilește criterii care trebuie să fie luate în considerare la stabilirea acestor liste.
(2)
Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (2) enumeră țările terțe care îndeplinesc criteriile prevăzute la articolul 11 alineatul (4) din Regulamentul (CE) nr. 854/2004 și care sunt, prin urmare, în măsură să garanteze îndeplinirea de către produsele respective exportate către Comunitate a condițiilor sanitare prevăzute în vederea protejării sănătății consumatorilor.
(3)
Anexa II la decizia respectivă enumeră țările terțe și teritoriile din care se autorizează importurile de produse pescărești, sub orice formă, pentru consumul uman.
(4)
Armenia se află, în prezent, pe lista din anexa respectivă, dar numai pentru importurile de „raci de râu vii care nu provin din acvacultură”. O inspecție efectuată de Comisie în țara respectivă în martie 2007 a demonstrat faptul că sunt îndeplinite cerințele sanitare relevante pentru racii de râu prelucrați termic și cei congelați, care nu provin din acvacultură. Prin urmare, prezența Armeniei pe lista respectivă ar trebui să fie extinsă astfel încât să se includă, de asemenea, racii de râu prelucrați termic care nu provin din acvacultură și racii de râu congelați care nu provin din acvacultură.
(5)
Muntenegru, care se află, în prezent, pe lista din anexa II la Decizia 2006/766/CE, dar numai pentru importurile de „pești întregi și proaspeți din capturile de pește marin sălbatic”, a furnizat informații științifice și a transmis o cerere suplimentară de autorizare a importurilor de raci de râu din acea țară terță. Prin urmare, restricția actuală ar trebui să fie eliminată. Ar trebui să se autorizeze importurile de produse pescărești.
(6)
Bosnia și Herțegovina nu se află, în prezent, pe lista din anexa II la Decizia 2006/766/CE. Comisia a efectuat o inspecție în țara respectivă între 29 august și 2 septembrie 2005. S-a dovedit faptul că autoritățile competente au furnizat toate garanțiile necesare pentru îndeplinirea condițiilor sanitare relevante. Prin urmare, Bosnia și Herțegovina ar trebui să fie inclusă pe lista țărilor terțe din care statele membre pot autoriza importul de produse pescărești.
(7)
Bulgaria și România se află, în prezent, pe lista din anexa II la Decizia 2006/766/CE. Cu toate acestea, deoarece lista se referă numai la țările terțe, datele referitoare la cele două țări respective au încetat să fie aplicabile odată cu aderarea acestora la Uniunea Europeană. Prin urmare, datele referitoare la cele două state membre respective ar trebui să fie șterse de pe listă.
(8)
Anexa I la decizia respectivă enumeră țările terțe din care se autorizează importurile de moluște bivalve, echinoderme, tunicieri și gasteropode marine, sub orice formă, pentru consumul uman. Cea de-a șasea notă de subsol din anexa II, referitoare la Maroc, vizează cerințele suplimentare prevăzute pentru anumite moluște bivalve prelucrate. Din motive de coerență, este adecvat ca cerințele respective să fie mutate în anexa I.
(9)
Prin urmare, Decizia 2006/766/CE ar trebui modificată în consecință.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2006/766/CE se înlocuiesc cu textul anexei la prezenta decizie.
Articolul 2
Prezenta decizie se aplică de la 1 martie 2008.
Articolul 3
Prezenta decizie se adresează statelor membre.
Adoptată la Bruxelles, 18 februarie 2008.